Regelverk for tilskuddsordning:

**Midlertidig styrking av eksisterende behandlingstilbud innen psykisk helse- og rusarbeid**

1. **Mål og målgruppe for ordningen**

Formålet med tilskuddet er å midlertidig styrke og øke tilgangen til eksisterende kommunale lavterskel behandlingstilbud innenfor psykisk helse og rusarbeid som følge av koronapandemien.

Ordningen bør ses i sammenheng med den midlertidige tilskuddsordningen *Smitteverns- og oppfølgingsarbeid for personer med rus- og psykiske helseproblemer* og andre tilskuddsordninger på kap. 765, post 60 og 62.

Målgruppen er barn, unge og voksne med psykiske plager / rusproblemer som har behov for hjelp.

1. **Hvem kan få tilskudd**

[x]  Kommuner

[ ]  Fylkeskommuner

[ ]  Interkommunale selskaper

[ ]  Statlige foretak (f.eks. RHF/HF)

[ ]  Frivillige og ideelle organisasjoner (herunder stiftelser)

[ ]  Universiteter og høyskoler

[ ]  Bedrifter

[ ]  Søkere utenfor Norge (f.eks. internasjonale organisasjoner og EU)

**Tillegg og presiseringer:**

Kommuner kan søke midler alene eller i samarbeid med andre kommuner, med spesialisthelsetjenesten eller med andre aktører. Søkerkommune står administrativt og økonomisk ansvarlig, og det er denne kommunen et innvilget tilskudd utbetales til.

1. **Søknaden skal inneholde**

[x]  Søkerens mål med tilskuddet

[x]  Prosjektbeskrivelse/beskrivelse av tiltak det søkes om tilskudd til

[x]  Budsjett (skal kunne sammenliknes på samme nivå med regnskap dersom regnskap kreves)

[ ]  Delfinansiering/tilskudd fra andre instanser

[ ]  Egenfinansiering

[ ]  Redegjørelse for de interne og eksterne kontrolltiltak som skal sikre korrekt rapportering og måloppnåelse for prosjektet

[ ]  Søkerens vurdering av risiko ved prosjektet

Søknaden undertegnes av rådmann/kommunedirektør eller den som har signeringsfullmakt.

**Tillegg og presiseringer:**

Søknaden skal være kortfattet og gi en poengtert beskrivelse av hvordan kommunen vil styrke sitt tilbud, sett opp mot tildelingskriteriene (se punkt 4) og rapporteringspunktene (se punkt 5).

**4. Tildelingskriterier**

[x]  Skjønnsmessig vurdering med utgangspunkt i forventet måloppnåelse

[ ]  Ordningen er øremerket i statsbudsjettet

[ ]  Kvantifiserbare tildelingskriterier

[ ]  Andel av regnskapsførte utgifter

**Det gis tilskudd til:**

Tilskuddet er midlertidig og opprettet for å styrke kommunenes lavterskeltilbud og kapasitet til å møte det akutte behovet for psykososial oppfølging av personer med ettervirkninger av sosial isolasjon og andre belastninger knyttet til pandemisituasjonen.

Styrkingen vil måtte ta utgangspunkt i lokale forhold og behov. Lavterskeltilbudet bør styrkes for å kunne gi rask hjelp til de som har eller har hatt det spesielt vanskelig gjennom pandemien.

Eksempler på aktuelle tiltak kan være:

* Økt bemanning
* Utvidede åpningstider, "Åpen dør" eller fleksibel tilgjengelighet
* Styrking av forebyggende tiltak og tidlig innsats
* Oppsøkende arbeid / ambulerende tilbud
* Samhandling på tvers av faggrupper og mellom ulike tjenester, tjenestenivå og aktører
* Samhandlingsløsninger med spesialisthelsetjenesten

Tilskuddet kan også nyttes til kompetanseheving innenfor psykososial beredskapsarbeid, forebyggende tiltak og tidlig innsats.

Tilskuddet skal ikke brukes til kartlegging o.l., men anvendes til konkret aktivitet som kommer målgruppen raskt til gode.

Hovedmålet er at kommunen settes i stand til å ivareta en økning i etterspørselen av lavterskeltilbud for psykososial ivaretakelse og for behandling av lette til moderate psykiske plager i befolkningen.

**Tilskuddsberegning:**

Tilskuddet beregnes ut fra søknadenes beskrivelse av utfordringsbildet. Statsforvalteren står fritt til å utøve skjønn innenfor rammen av regelverket, herunder å foreta en prioritering og utvelgelse av tiltak og å fastsette størrelsen på tilskuddet sett i forhold til tiltakets omfang.

Kommuner og bydeler med høy andel av sårbare barn og unge og høy belastning av smitteverntiltak bør prioriteres. Tiltak for barn og ungdom i vanskelige livssituasjoner, og personer som har mistet tilgang til sitt hjelpetilbud under pandemien bør prioriteres.

Søknader hvor tiltak raskt kan settes i gang vil bli prioritert. For å legge til rette for raskt igangsettelse av tiltak vil vedtak fattes i puljer så langt budsjettet rekker (se også punkt 7).

1. **Rapportering fra tilskuddsmottaker skal inneholde**

Tilskuddsmottakerne rapporterer ved å besvare en kort elektronisk kartlegging de får tilsendt via Statsforvalteren. Rapporteringsfrist er 01.04.22. Statsforvalteren sammenstiller rapporteringen fra kommunene og sender samlet tilbakemelding til Helsedirektoratet.

Det bes også om en kort rapport fra Statsforvalter med fokus på fordeling av midler per 31.08 2021 fra Statsforvalteren til Helsedirektoratet, med frist 15.09.2021.

[x]  Måloppnåelse: Den elektroniske kartleggingen vil gi overordnet informasjon om gjennomførte tiltak og hvordan/i hvilken grad disse har bidratt til at målene for tilskuddsordningen (se punkt 1) er oppnådd, med fokus på:

* Hvilke lavterskel behandlingstilbud tilskuddsmidlene ble brukt til å styrke, herunder hvilke tjenester, tjenestenivå og aktører som bidro i styrkingen.
* Hvem som nyttiggjorde seg av tilbudet/tilbudene (oppgi antall der dette finnes).
* Anslagsvis hvor stor prosentvis økning i tilbudet har tilskuddet bidratt til.
* Kort beskrivelse av hvordan bruker- og pårørendemedvirkning er ivaretatt.
* Kortfattet kvalitativ vurdering av nytteverdien for målgruppen og kommunen, herunder resultater fra brukerundersøkelser og/eller innhentet erfaring og tilbakemeldinger fra målgruppen der dette finnes.
* I hvilken grad tilskuddet har vært viktig for økning i kapasitet og kompetanse i de eksisterende tilbud.
* Beskrivelse av nye tilnærminger og læringspunkter som kan være nyttig for eventuelle kommende, tilsvarende krisesituasjoner

[ ]  Regnskap: Ikke relevant for denne tilskuddsordningen.

[ ]  Revisorattestasjon: Ikke relevant for denne tilskuddsordningen.

[ ]  Avtalte kontrollhandlinger: Ikke aktuelt for denne tilskuddsordningen

1. **Kriterier for måloppnåelse for ordningen**

Med utgangspunkt i fastsatte mål for ordningen (punkt 1) skal Helsedirektoratet rapportere tilbake til Helse- og omsorgsdepartementet om oppnådde resultater. Følgende kriterier legges til grunn for å belyse graden av måloppnåelse for ordningen som helhet:

* Kvantitativ og kvalitativ vurdering av de styrkede behandlingstilbudene og den nytte dette har hatt for målgruppen og kommunen.
* Læringspunkter i forhold til utfordringer og løsninger for raskt styrking av eksisterende tilbud.
1. **Søknadsbehandling**

Innstilling om avgjørelser/vedtak skal fremmes av: Statsforvalter

Innstilling skal godkjennes av: Statsforvalter

Avgjørelser/vedtak skal fattes av: Statsforvalter

Hvordan søker skal opplyses om utfallet av søknadsbehandlingen: Vedtaksbrev

Prosess for søknadsbehandling ut over dette: Søknad sendes til og behandles av Statsforvalterne.

Søknader som mottas innen den 25. i måneden vil bli behandlet samlet.

1. **Klage på vedtaket**

Tildeling av/avslag på tilskudd under ordningen er ikke et enkeltvedtak. I henhold til forvaltningsloven §28 er det ikke klagerett.

1. **Rutiner for utbetaling**

Tilskuddsmottaker må varsle Statsforvalteren dersom adresse, bankkontonummer eller organisasjonsnummer er endret.

Eventuelt for mye utbetalt tilskudd skal returneres til Statsforvalteren.

1. **Oppfølging og kontroll**

Helsedirektoratet kan føre kontroll med:

* at bevilgningen brukes etter kravene i regelverk og tilskuddsbrev
* at opplysninger som legges til grunn for tildeling og som inngår i den etterfølgende rapporteringen er korrekte, jf. bevilgningsreglementet §10, annet ledd.

Helsedirektoratet kan gi myndighet til en annen virksomhet for å føre denne kontrollen.

Tilskuddsmottakere skal legge frem opplysninger ved forespørsel og bidra på andre måter til å muliggjøre og lette kontrollarbeidet.

Helsedirektoratet kan iverksette nødvendige og hensiktsmessige kontroller.

**Tillegg og presiseringer:**

1. **Bortfall av tilskudd og andre reaksjonsformer**

Dersom tilskuddsmottaker ikke oppfyller kravene som stilles i regelverket eller tilskuddsbrevet bortfaller tilskuddet.

Gir mottaker uriktige opplysninger eller ikke bruker tilskuddet i samsvar med fastsatte betingelser kan tilskuddet stanses og/eller kreves tilbakebetalt delvis/helt. Helsedirektoratet kan nekte tilskuddsmottakeren å motta tilskudd ett eller flere påfølgende år. I særskilte tilfeller skal politianmeldelse vurderes.

1. **Utlysning**

Utlyses på [www.helsedirektoratet.no](http://www.helsedirektoratet.no) og Statsforvalterens hjemmesider.